2004/223/EY: Neuvoston päätös, tehty 26 päivänä helmikuuta 2004, ammatillisen koulutuksen neuvoa-antavan komitean säännöistä



Virallinen lehti nro L 068 , 06/03/2004 s. 0025 - 0026



Neuvoston päätös, tehty 26 päivänä helmikuuta 2004, ammatillisen koulutuksen neuvoa-antavan komitean säännöistä (2004/223/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon yhteisen ammatillista koulutusta koskevan politiikan toteuttamisen yleisperiaatteista 2 päivänä huhtikuuta 1963 tehdyn neuvoston päätöksen 63/266/ETY(1) ja erityisesti sen neljännen periaatteen viimeisen kohdan, ottaa huomioon komission lausunnon, sekä katsoo seuraavaa: (1) Neuvosto hyväksyi päätöksen 63/266/ETY perusteella 18 päivänä joulukuuta 1963 ammatillisen koulutuksen neuvoa-antavan komitean säännöt (63/688/ETY)(2). (2) Siitä lähtien, kun ammatillisen koulutuksen neuvoa-antava komitea 40 vuotta sitten perustettiin, se on antanut komissiolle lausuntoja ammatilliseen koulutukseen liittyvistä kysymyksistä, esimerkiksi tiedonannoista ja muista strategisista asiakirjoista, yksittäisistä hankkeista kuten Euroopan ammatillisen koulutuksen kehittämiskeskuksen perustamisesta sekä ammatillisen koulutuksen alan yhteisön toimintaohjelmien valmistelusta, arvioinnista ja hyödyntämisestä. (3) Ammatillisen koulutuksen neuvoa-antavan komitean perustamisen jälkeen on tapahtunut yhteiskunnallisia, poliittisia ja institutionaalisia muutoksia, ja tuleva laajentuminen avaa uusia näkymiä. Tämän vuoksi on tarkistettava rakentavalla tavalla neuvoa-antavan komitean kokoonpanoa ja organisaatiorakennetta. Ammatillisen koulutuksen neuvoa-antavan komitean säännöt (63/688/ETY) ja päätös 68/189/ETY olisi siksi kumottava ja korvattava. (4) Ammatillisen koulutuksen neuvoa-antavan komitean kolmikantarakenne ja sen tehtävät olisi pääpiirteissään säilytettävä, mutta niihin olisi tehtävä lukuisia muutoksia sen toiminnan tehostamiseksi, ON PÄÄTTÄNYT SEURAAVAA: 1 artikla 1. Ammatillisen koulutuksen neuvoa-antavassa komiteassa, jäljempänä "komitea", on jäsenvaltiota kohti kolme jäsentä siten, että jokaisella jäsenvaltiolla on yksi edustaja kustakin eturyhmästä eli yksi kansallisen hallinnon edustaja, yksi työntekijäjärjestöjen edustaja ja yksi työnantajajärjestöjen edustaja. 2. Kukin jäsenvaltio voi nimittää toisen kansallisen hallinnon edustajan. Kullakin eturyhmällä on kuitenkin vain yksi ääni jäsenvaltiota kohden. 3. Kullekin jäsenelle nimetään varajäsen. Varajäsen osallistuu komitean kokouksiin ainoastaan silloin, kun se jäsen, jonka varajäsen hän on, on estynyt, sanotun kuitenkaan rajoittamatta 7 artiklan 3 kohdan säännösten soveltamista. 4. Jäsenvaltiot asettavat komitean jäsenet ehdolle ja komissio nimittää heidät. Jäsenvaltioiden on pyrittävä takaamaan komitean kokoonpanossa naisten ja miesten tasapuolinen edustus ja se, että komiteassa ovat edustettuina sen tehtävien hoitamiseksi tarvittavat erilaiset taidot. 2 artikla 1. Komitean tehtävänä on avustaa komissiota ammatillista koulutusta koskevan yhteisön politiikan täytäntöönpanossa. 2. Komitean tehtävänä on erityisesti antaa komissiolle lausuntoja a) ammatilliseen koulutukseen liittyvistä yleisistä ja periaatteellisista kysymyksistä; b) kysymyksistä, jotka liittyvät komission toteuttamien tai suunnittelemien ammatillisen koulutuksen alan toimien valmisteluun, täytäntöönpanoon, arviointiin ja hyödyntämiseen. Lisäksi komitea vaihtaa ammatilliseen koulutukseen liittyviä näkemyksiä ja kokemuksia. 3. Komissio antaa komitealle sen tarvitsemat tiedot. 3 artikla 1. Jäsenten toimikausi on kolme vuotta. Sama jäsen voidaan nimittää uudeksi toimikaudeksi. 2. Toimikauden päätyttyä jäsenet jatkavat tehtävässään siihen asti, kun heidän seuraajansa nimitetään tai toimikautensa uusitaan. 3. Toimikausi voi päättyä ennen kolmivuotiskauden päättymistä, jos jäsen eroaa tai asianomainen jäsenvaltio ilmoittaa, että jäsenen toimikausi päättyy. Jäsenen tilalle nimitetään toinen henkilö jäljellä olevaksi toimikaudeksi 1 artiklassa säädetyn menettelyn mukaisesti. 4 artikla 1. Komitean jäsenet ovat jakautuneet kolmeen eturyhmään: jäsenvaltioiden hallinnon, työntekijäjärjestöjen ja työnantajajärjestöjen edustajiin. 2. Kukin eturyhmä valitsee jäsenistään esittelijän. 3. Kukin eturyhmä nimeää koordinoijan, joka osallistuu komitean, 5 artiklassa perustetun valiokunnan ja eturyhmän kokouksiin. 5 artikla 1. Muodostetaan valiokunta huolehtimaan komitean toimintaa koskevista järjestelyistä. 2. Valiokunnassa on kaksi komission edustajaa sekä kunkin eturyhmännimeämä esittelijä ja koordinoija tai heidän 8 artiklassa tarkoitetun työjärjestyksen mukaisesti valittu edustajansa. 6 artikla 1. Komitean puheenjohtajana toimii ammatillisesta koulutuksesta vastaavan komission pääosaston pääjohtaja ja hänen estyessään joku hänen nimeämistään kyseisen pääosaston johtajista. Puheenjohtaja ei osallistu äänestyksiin. 2. Komitea kokoontuu vähintään kaksi kertaa vuodessa. 3. Puheenjohtaja kutsuu komitean koolle omasta aloitteestaan tai vähintään kolmasosan jäsenistä sitä pyytäessä. 4. Puheenjohtaja voi omasta aloitteestaan kutsua asiantuntijoita osallistumaan komitean kokouksiin. 5. Komitea voi perustaa työryhmiä 8 artiklassa tarkoitetun työjärjestyksen mukaisesti. 6. Niiden komission yksiköiden edustajat, joiden alaan asia kuuluu, osallistuvat komitean, valiokunnan ja työryhmien kokouksiin. 7. Komissio huolehtii komitean, valiokunnan ja työryhmien sihteeristötehtävistä. 8. Komitean kokouksiin voivat osallistua tarkkailijoina seuraavat henkilöt: a) Euroopan ammatillisen koulutuksen kehittämiskeskuksen (Cedefopin) johtaja tai hänen valtuuttamansa edustaja; b) Euroopan koulutussäätiön johtaja tai hänen valtuuttamansa edustaja; c) yksi edustaja Euroopan talousalueen jäsenvaltioiden eturyhmää kohti. Puheenjohtaja voi sallia muiden henkilöiden osallistua komitean kokouksiin tarkkailijoina. 7 artikla 1. Komitea on päätösvaltainen, kun kaksi kolmasosaa sen äänivaltaisista jäsenistä on läsnä tai edustettuina. 2. Komitean lausunnot on perusteltava. Lausunnot annetaan asianmukaisesti annettujen äänten ehdottomalla enemmistöllä. Pyydettäessä lausuntoon on liitettävä vähemmistön mielipiteet kirjallisina. 3. Jäljempänä 8 artiklassa tarkoitetussa työjärjestyksessä määritellään nopeutettu päätöksentekomenettely. 8 artikla Komitea hyväksyy komission lausunnon saatuaan työjärjestyksensä, jossa vahvistetaan sen toiminnan käytännön järjestelyt. 9 artikla Perustamissopimuksen 287 artiklan mukaisesti komitean jäsenet eivät saa ilmaista komitean, valiokunnan tai työryhmien työskentelyn kautta saamiaan tietoja, jos komissio ilmoittaa heille, että pyydetty lausunto tai esille otettu kysymys on luottamuksellinen. Tällöin ainoastaan komitean jäsenet ja komission edustajat osallistuvat kokoukseen. 10 artikla Kumotaan ammatillisen koulutuksen neuvoa-antavan komitean säännöt (63/688/ETY) ja päätös 68/189/ETY päivänä, jona tämä päätös julkaistaan. 11 artikla Tämä päätös tulee voimaan päivänä, jona se julkaistaan Euroopan unionin virallisessa lehdessä. Tehty Brysselissä 26 päivänä helmikuuta 2004. Neuvoston puolesta Puheenjohtaja N. Dempsey (1) EYVL N:o 63, 20.4.1963, s. 1338/63. (2) EYVL N:o 190, 30.12.1963, s. 3090/63, säännöt sellaisina kuin ne ovat muutettuina päätöksellä 68/189/ETY (EYVL L 91, 12.4.1968, s. 26).